b'\n_START_ARTICLE_\nNovita\n_START_SECTION_\nOrganisaatio\n_START_PARAGRAPH_\nNovitan p\xc3\xa4\xc3\xa4konttori sijaitsee Helsingiss\xc3\xa4. Yrityksen liikevaihto on noin 25 miljoonaa euroa vuodessa, ja ty\xc3\xb6ntekij\xc3\xb6it\xc3\xa4 sill\xc3\xa4 on yli sata. Melkein koko henkil\xc3\xb6st\xc3\xb6 on kiinnostunut langoista ja k\xc3\xa4sit\xc3\xb6ist\xc3\xa4, ja usein he neulovat palavereissakin. K\xc3\xa4sity\xc3\xb6lankoja kehr\xc3\xa4t\xc3\xa4\xc3\xa4n p\xc3\xa4\xc3\xa4osin Kouvolan kaupungissa, Korialla, jonka tehtaassa ty\xc3\xb6skentelee noin 50 henkil\xc3\xb6\xc3\xa4.  Novitan vuosituotanto on noin miljoona kiloa lankaa eli noin 10 miljoonaa lankaker\xc3\xa4\xc3\xa4.  Yrityksell\xc3\xa4 on aputoiminimi Helsingin Villakehr\xc3\xa4\xc3\xa4m\xc3\xb6.\n_START_SECTION_\nHallitus\n_START_PARAGRAPH_\nNovitan hallitukseen kuuluvat toimitusjohtaja Daniela Yrj\xc3\xb6-Koskisen ja hallituksen puheenjohtaja Ernst Gylfen lis\xc3\xa4ksi Denis Gylfe, Patricia Gylfe, Matti Luukkainen ja Ville Tolvanen.\n_START_SECTION_\nHistoria\n_START_PARAGRAPH_\nNovitan perusti Ernst Gylfe vuonna 1928. T\xc3\xa4t\xc3\xa4 aiemmin h\xc3\xa4n oli johtanut Klingedahissa Suomen suurinta kehr\xc3\xa4\xc3\xa4m\xc3\xb6\xc3\xa4, jossa tehtiin karstalankaa. H\xc3\xa4n unelmansa oli kuitenkin perustaa maan ensimm\xc3\xa4inen kampalankakehr\xc3\xa4\xc3\xa4m\xc3\xb6 ja siksi h\xc3\xa4n l\xc3\xa4hti 50-vuotiaana Englantiin Bradfordiin opiskelemaan uutta kehr\xc3\xa4\xc3\xa4m\xc3\xb6tekniikkaa, jolla syntyi entist\xc3\xa4 sile\xc3\xa4mp\xc3\xa4\xc3\xa4 ja pehme\xc3\xa4mp\xc3\xa4\xc3\xa4 lankaa. Palattuaan Suomeen h\xc3\xa4n perusti Helsingin Villakehr\xc3\xa4\xc3\xa4m\xc3\xb6 Oy:n. Langankehruu aloitettiin silloisen Merikaapelihallin, nykyisen Merikorttelin, tiloissa, ja vuonna 1935 ostettiin Gylfe osti Lauttasaaresta oman tontin rakentaakseen sinne lankatehtaan. Sota-aikana kehr\xc3\xa4\xc3\xa4m\xc3\xb6st\xc3\xa4 loppui raaka-aine, mutta ket\xc3\xa4\xc3\xa4n ei lomautettu, vaan ty\xc3\xb6ntekij\xc3\xa4t kutoivat rintamalle villasukkia._NEWLINE_Villakehr\xc3\xa4\xc3\xa4m\xc3\xb6n johdossa jatkoi Enrstin poika Bosse Gylfe, tekstiili-insin\xc3\xb6\xc3\xb6ri, joka halusi kehitt\xc3\xa4\xc3\xa4 mahdollisimman tehokasta tuotantoa. H\xc3\xa4n loi my\xc3\xb6s t\xc3\xa4rkeit\xc3\xa4 suhteita ulkomaisiin raaka-ainetoimittajiin. Vuonna 1974 lankatehdas siirtyi Helsingist\xc3\xa4 Elim\xc3\xa4en Korialle, nykyiseen Kouvolaan. Lauttasaaren tehtaalle j\xc3\xa4i yrityksen markkinointi, hankinta ja tuotesuunnittelu.  _NEWLINE_Yhti\xc3\xb6n kolmas johtaja oli Ernst Gylfen lapsenlapsi Ernst Gylfe, joka aloitti oman uransa IBM:ll\xc3\xa4. H\xc3\xa4nen sisaruksensa olisivat halunneet myyd\xc3\xa4 yrityksen pois, joten Ernst otti riskin, hankki suuren lainan ja lunasti perheyrityksen itselleen. Suvun ensimm\xc3\xa4inen ulkopuolinen toimitusjohtaja, Kalevi Luukkainen, palkattiin vuonna 2001. Vuonna 2007 yrityksess\xc3\xa4 tehtiin sukupolvenvaihdos, jossa omistus siirtyi is\xc3\xa4 Ernst Gylfelt\xc3\xa4 h\xc3\xa4nen lapsilleen Daniela Gylfelle, Patricia Gylfelle ja Ernst Fredrik Gylfelle. _NEWLINE_Kansainv\xc3\xa4list\xc3\xa4 markkinointia opiskellut kauppatieteen maisteri Daniela Yrj\xc3\xb6-Koskinen aloitti Novitan markkinointijohtajana vuonna 1998 ty\xc3\xb6skennelty\xc3\xa4\xc3\xa4n sit\xc3\xa4 ennen viisi vuotta Revlonin markkinointijohdossa, vuonna 2008 h\xc3\xa4nest\xc3\xa4 tuli Novitan varatoimitusjohtaja ja vuonna 2010 Novitan toimitusjohtaja. H\xc3\xa4n johtaa yrityst\xc3\xa4 jo nelj\xc3\xa4nness\xc3\xa4 sukupolvessa. Vuonna 2012 yrityksen liikevaihto oli 27 miljoonaa euroa ja nettotulosta 2,84 miljoonaa. _NEWLINE_Vuonna 2016 yrityksen liikevaihdosta 5 prosenttia tuli viennist\xc3\xa4, suurimpana maana Ruotsi._NEWLINE_Kymmeness\xc3\xa4 vuodessa Novitan liikevaihto kasvoi 50 prosenttia ja vuonna 2017 se oli 23 miljoonaa euroa. Novita hy\xc3\xb6tyi Suomessa finanssikriisist\xc3\xa4, kun kuluttajat palasivat perusasioiden \xc3\xa4\xc3\xa4reen, kotiin ja perheen luo. Liikevaihdosta yli 90 prosenttia tuli Suomesta ja noin viisi prosenttia Ruotsista, Norjasta ja Baltian maista. Suomen satavuotisjuhlavuoden kunniaksi Novita j\xc3\xa4rjesti Suomi 100-sukkamallikilpailun, jonka voitti Niina Laitinen._NEWLINE_Kev\xc3\xa4\xc3\xa4ll\xc3\xa4 2018 Novita solmi ison j\xc3\xa4lleenmyyntisopimuksen brittil\xc3\xa4isen tavarataloketjun John Lewisin kanssa, mink\xc3\xa4 ansiosta Novitan neulelankoja myyd\xc3\xa4\xc3\xa4n syksyst\xc3\xa4 2018 l\xc3\xa4htien 30 tavaratalossa ja verkkokaupassa Englannissa, Skotlannissa ja Walesissa. Koska suomalainen neulomistekniikka eroaa brittil\xc3\xa4isest\xc3\xa4 ja koska Englannissa ei en\xc3\xa4\xc3\xa4 opeteta k\xc3\xa4sit\xc3\xb6it\xc3\xa4 kouluissa, Novita p\xc3\xa4\xc3\xa4tti pit\xc3\xa4\xc3\xa4 Oxford Streetin John Lewis-tavaratalossa villasukkaklinikan, jossa opetettiin k\xc3\xa4dest\xc3\xa4 pit\xc3\xa4en villasukan neulomista ja malleja. K\xc3\xa4yt\xc3\xa4nn\xc3\xb6n ohjeiden j\xc3\xa4lkeen Novitan ohjeiden lukeminen helpottuu._NEWLINE_Syksyll\xc3\xa4 2018 Novita julkaisi 90-vuotisjuhliensa yhteydess\xc3\xa4 kirjan \xe2\x80\x9dKaikkien aikojen villasukkakirja\xe2\x80\x9d. Kirjassa esiteltiin muun muassa sosiaalisessa mediassa menestyneiden ei-ammattilaisten tekemi\xc3\xa4 sukkamalleja.\n_START_SECTION_\nTuotteet\n_START_PARAGRAPH_\nNovitan tuotteisiin kuuluvat k\xc3\xa4sity\xc3\xb6tarvikkeet ja tekstiilit. Novitan konseptiin kuuluu luonnonmateriaali villa, pohjoismainen design ja digineuleyhteis\xc3\xb6 Neulomo, englanniksi Knittery.   Novitan tuotteilla on Suomalaisen ty\xc3\xb6n liiton my\xc3\xb6nt\xc3\xa4m\xc3\xa4 Avainlippu. Novitan lankakokoelmasta l\xc3\xb6ytyy noin 20 tuotenimekett\xc3\xa4 ja 150 eri v\xc3\xa4ri\xc3\xa4. Yrityksen vanhimmat tuotteet ovat neulelangat Novita Nalle ja Novita 7 Veljest\xc3\xa4.\n_START_SECTION_\nNovita 7 Veljest\xc3\xa4\n_START_PARAGRAPH_\nNovitan 7 Veljest\xc3\xa4-lanka syntyi myyntiedustaja Gunnar Mannisen vinkist\xc3\xa4. H\xc3\xa4n kertoi, ett\xc3\xa4 asiakkaat kaipaavat Nalle-langan rinnalle paksumpaa sukkalankaa. Alun perin lankaa sai 7 eri v\xc3\xa4riss\xc3\xa4, jotka oli nimetty Aleksis Kiven Seitsem\xc3\xa4n veljest\xc3\xa4 -teoksen mukaan. V\xc3\xa4rit olivat neutraaleja, kuten luonnonvalkoista, beige\xc3\xa4 ja eri harmaan s\xc3\xa4vyj\xc3\xa4. Nykyisin 7 veljest\xc3\xa4 -lankaa valmistetaan vuosittain noin miljoona kiloa. Langan villa saatiin aiemmin Argentiinasta, nyky\xc3\xa4\xc3\xa4n p\xc3\xa4\xc3\xa4osin Norjasta ja Englannista. Langan valmistusvaiheisiin kuuluvat muun muassa v\xc3\xa4rj\xc3\xa4ys, kampaaminen, kehr\xc3\xa4\xc3\xa4minen, langan h\xc3\xb6yrytt\xc3\xa4minen, keriminen ja pakkaaminen.\n_START_SECTION_\nMarkkinointi ja myynti\n_START_PARAGRAPH_\nVuonna 2014 Novitan p\xc3\xa4\xc3\xa4kohderyhm\xc3\xa4 olivat yli 50-vuotiaat, mutta sosiaalisen median my\xc3\xb6t\xc3\xa4 suurimmaksi kuluttajaryhm\xc3\xa4ksi olivat vuoteen 2019 menness\xc3\xa4 nousseet 25\xe2\x80\x9335-vuotiaat, miehi\xc3\xa4 asiakkaista on noin 10\xc2\xa0%. Nuoret etsiv\xc3\xa4t neuleohjeita Youtubesta ja arvostavat k\xc3\xa4sill\xc3\xa4 tekemist\xc3\xa4. _NEWLINE_Novita tarjoaa asiakkailleen paitsi lankoja my\xc3\xb6s ohjeita. Niit\xc3\xa4 julkaistaan harrastelehti Novitassa, jossa on vuosittain l\xc3\xa4hes 200 erilaista neulemallia. _NEWLINE_Sosiaalisen median hy\xc3\xb6dynt\xc3\xa4j\xc3\xa4n\xc3\xa4 ja asiakkaiden kuuntelijana Novitaa pidet\xc3\xa4\xc3\xa4n edell\xc3\xa4k\xc3\xa4vij\xc3\xa4n\xc3\xa4. Vuonna 2004 netiss\xc3\xa4 avattiin Novita-lehden rinnalle verkkoyhteis\xc3\xb6 Neulomo. Novitalla on my\xc3\xb6s oma puhelinneuvonta. Vuonna 2018 Novitan Novitaknits-neuleyhteis\xc3\xb6ss\xc3\xa4 oli yli 100 000 j\xc3\xa4sent\xc3\xa4 ymp\xc3\xa4ri maailmaa. Facebookissa Novita yll\xc3\xa4pit\xc3\xa4\xc3\xa4 ryhm\xc3\xa4\xc3\xa4 Voihan villasukka, jossa oli vuonna 2018 yli 74 000 j\xc3\xa4sent\xc3\xa4._NEWLINE_Vuosina 2012 ja 2016 Novita-lehti nousi Suomen arvostetuimmaksi harrastelehdeksi Markkinointi & Mainonta -lehden ja Taloustutkimuksen Br\xc3\xa4ndien arvostus -kyselyss\xc3\xa4.\n_START_SECTION_\nYhteisty\xc3\xb6kumppanit\n_START_PARAGRAPH_\nNovita on tehnyt yhteisty\xc3\xb6t\xc3\xa4 esimerkiksi Rovion kanssa: Angry Birdseist\xc3\xa4 on tehty kolme virkkauskirjaa. Yhteisty\xc3\xb6kumppaneihin kuuluvat my\xc3\xb6s Tekstiiliopettajaliitto ja Martat, joiden kanssa toteutettiin hyv\xc3\xa4ntekev\xc3\xa4isyystempauksena maailman suurin peitto Tuomiokirkon portaille vuonna 2012\xe2\x80\x9d._NEWLINE_Joulukuussa 2018 kerrottiin, ett\xc3\xa4 Sidoste alkaa valmistaa villasukkia Novitan Korialla valmistamasta langasta, joka vastaa koostumukseltaan 7 Veljest\xc3\xa4 -lankaa._NEWLINE_Tammikuussa 2019 Novita kertoi solmineensa yhteisty\xc3\xb6sopimuksen Moomin Charactersin kanssa. Idea uusiin Muumi-lankoihin oli syntynyt, kun Novitan arkistosta oli l\xc3\xb6ytynyt 1970-luvulta per\xc3\xa4isin olevia "Muumimamman vauvalankojen" -lankavy\xc3\xb6tteit\xc3\xa4. Lankojen kanssa samaan aikaan myyntiin tuli "Muumimamman l\xc3\xa4mp\xc3\xb6iset asusteet" -neuleohjekirja, toinen neuleohjekirja "Muumilaakson suositut neuleet" ilmestyi tammikuun lopulla. Neuleohjeiden lis\xc3\xa4ksi kirjoissa on lainauksia Tove Janssonin teksteist\xc3\xa4. Langoilla tavoitellaan my\xc3\xb6s Aasian markkinoita.\n_START_SECTION_\nPalkinnot\n_START_PARAGRAPH_\nVuonna 2013 toimitusjohtaja Yrj\xc3\xb6-Koskinen ylsi finaaliin Ernst & Youngin Entrepreneur of the Year -kisassa.\n_START_SECTION_\nYhteiskuntavastuu\n_START_PARAGRAPH_\nNovitalla on 100-prosenttinen kierr\xc3\xa4tys, eli sen k\xc3\xa4ytt\xc3\xa4m\xc3\xa4t pakkausmateriaalit ovat kierr\xc3\xa4tett\xc3\xa4vi\xc3\xa4 ja kehruuylij\xc3\xa4\xc3\xa4mist\xc3\xa4 kehr\xc3\xa4t\xc3\xa4\xc3\xa4n kierr\xc3\xa4tyslankaa._NEWLINE_Novitan tehtaassa panostetaan uusiutuvaan energiaan ja energiatehokkuuteen. Korian tehtaassa k\xc3\xa4ytet\xc3\xa4\xc3\xa4n tuulivoimalla tuotettua ekoenergiaa, ja sen lis\xc3\xa4ksi v\xc3\xa4rj\xc3\xa4ysprosessissa syntyv\xc3\xa4 l\xc3\xa4mp\xc3\xb6 otetaan talteen ja sill\xc3\xa4 esil\xc3\xa4mmitet\xc3\xa4\xc3\xa4n uusien v\xc3\xa4rj\xc3\xa4yserien tarvitsema vesi. Langan viimeistelyvaiheessa k\xc3\xa4ytet\xc3\xa4\xc3\xa4n biokaasua.'